钦定古今图书集成/明伦汇编/宫闱典/第106卷 > 马廖
## 钦定古今图书集成/明伦汇编/宫闱典/第106卷 > 马廖

按《后汉书马援传》：“援子廖，字敬平，少以父任为郎。明
德皇后既立，拜廖为羽林左监、虎贲中郎将。显宗崩，
受遗诏典掌门禁，遂代赵熹为卫尉，肃宗甚尊重之。
时皇太后躬履节俭，事从简约。廖虑美业难终，上疏
长乐宫以劝成德政曰：‘臣案前世诏令，以百姓不足，
起于世尚奢靡，故元帝罢服官，成帝御浣衣，哀帝去’”
乐府。然而侈费不息，至于衰乱者，百姓从行不从言
也。夫改政移风，必有其本。《传》曰：“吴王好剑客，百姓多
创瘢；楚王好细腰，宫中多饿死。”长安语曰：“城中好高
髻，四方高一尺；城中好广眉，四方且半额；城中好大
袖，四方全匹帛。”斯言如戏，有切事实。前下制度未几，
后稍不行。虽或吏不奉法，良由慢起京师。今陛下躬
服厚缯，斥去华饰，素简所安，发自圣性。此诚上合天
心，下顺民望，浩大之福，莫尚于此。陛下既已得之自
然，犹宜加以勉勗，法太宗之隆德，戒成哀之不终。《易》
曰：“不恒其德，或承之羞。”诚令斯事一竟，则四海诵德，
声薰天地，神明可通，金石可勒，而况于行仁心乎？况
于行令乎？愿置章坐“侧，以当瞽人夜诵之音。”太后深
纳之，朝廷大议辄以询访。廖性质诚畏慎，不爱权埶
声名，尽心纳忠，不屑毁誉。有司连据旧典，奏封廖等，
累让不得已，建初四年，遂受封为顺阳侯，以特进就
第。每有赏赐，辄辞让不敢当，京师以是称之。子豫，为
步兵校尉，太后崩后，马氏失埶。廖性宽缓，不能教勒
子孙，豫遂投书怨诽。又防光奢侈，好树党与。八年，有
司奏免豫，遣廖防光就封。豫随廖归国，考击物故，后
诏还廖京师。永元四年卒。和帝以廖先帝之舅，厚加
赗赙，使者吊祭，王主会丧。谥曰哀侯。子遵嗣，徙封程
乡侯。遵卒，无子，国除。元初三年，邓太后诏封廖孙度
为颍阳侯